Ajutoarele aruncate din avion au căzut în apă. Biroul de presă al guvernului din Gaza, condus de Hamas, susţine că 18 palestinieni au murit în timp ce încercau să strângă ajutorul, potrivit BBC, preluat de actualitate.org.
12 oameni s-au înecat, iar ceilalţi şase au fost călcaţi în picioare într-un loc în care pachetele au aterizat pe pământ, mai susţine sursa. Informaţiile nu au putut fi verificate din surse independente.
SUA anunţă că două avioane C-17 au aruncat luni 46.000 de pachete cu alimente peste nordul regiunii, în timp ce Marea Britanie spune că una dintre aeronavele sale a paraşutat 10 tone de apă, orez, ulei de gătit, făină, conserve şi produse pentru copii.
Aviația Iordaniei trimite ajutoare în Gaza
Armata iordaniană a organizat luni (26 februarie) cea mai mare operațiune de lansare aeriană, de până acum, pentru a furniza ajutor în Gaza, unde populația cea mai mare parte strămutată, de 2,3 milioane, se confruntă cu niveluri de criză ale foametei, se arată într-un comunicat al armatei, potrivit Reuters.
În operațiune au fost dislocate patru avioane C-130, inclusiv unul aparținând forțelor aeriene franceze, a declarat purtătorul de cuvânt al armatei, Mustafa Hiyari.
Ajutorul a fost trimis în 11 locuri de-a lungul coastei din Gaza, de la marginea nordică până la cea sudică, pentru ca civilii să le colecteze, a declarat Hiyari pentru Reuters.